钦定古今图书集成/方舆汇编/职方典/第1147卷 > 《代阳春登荆山行》宋·鲍照
## 钦定古今图书集成/方舆汇编/职方典/第1147卷 > 《代阳春登荆山行》宋·鲍照

旦登荆山头，崎岖道难游。早行犯霜露，苔滑不可留。
极眺入云表，穷目尽帝州。方都列万室，层城带高楼，
奕奕朱轩驰，纷纷缟衣流。日氛映山浦，暄雾逐风收。
花木乱平原，桑柘盈平畴。攀条弄紫茎，藉露折芳柔。
遇物虽成趣，念者不解忧。且共倾春酒，长歌登山丘。